Komission päätös,

tehty 31 päivänä maaliskuuta 2000,

hyväksyä Etelä-Savon, Kainuun, Pohjois-Karjalan ja Pohjois-Savon maakuntien Itä-Suomen tavoitteen 1 kohdealueisiin Suomessa kuuluvilla alueilla toteutettavia yhteisön rakenteellisia tukitoimenpiteitä koskeva yhtenäinen ohjelma-asiakirja

(tiedoksiannettu numerolla K(2000) 844)

(Ainoastaan suomen- ja ruotsinkieliset tekstit ovat todistusvoimaiset)

(2002/685/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon rakennerahastoja koskevista yleisistä säännöksistä 21 päivänä kesäkuuta 1999 annetun neuvoston asetuksen (EY) N:o 1260/1999(1) ja erityisesti sen 15 artiklan 5 kohdan,

on kuullut aluekehityksen ja alueellisen uudelleenjärjestelyn komiteaa, perustamissopimuksen 147 artiklan nojalla perustettua komiteaa, maatalouden rakenteiden ja maaseudun kehittämisen komiteaa sekä kalatalous- ja vesiviljelyalan rakenteiden komiteaa,

sekä katsoo seuraavaa:

(1) Asetuksen (EY) N:o 1260/1999 II osaston 13 artiklassa ja sitä seuraavissa artikloissa säädetään yhtenäisten ohjelma-asiakirjojen laatimista ja täytäntöönpanoa koskevista menettelytavoista.

(2) Asetuksen (EY) N:o 1260/1999 15 artiklan 1 ja 2 kohdassa säädetään, että asetuksen 8 artiklassa mainittuja kumppaneita kuultuaan jäsenmaa voi jättää komissiolle kehittämissuunnitelman, jota käsitellään ehdotuksena yhtenäiseksi ohjelma-asiakirjaksi ja joka sisältää asetuksen 16 artiklassa mainitut tiedot.

(3) Asetuksen (EY) N:o 1260/1999 15 artiklan 5 kohdan mukaisesti komissio tekee jäsenmaan jättämän kehittämissuunnitelman perusteella ja 8 artiklan mukaisesti organisoidun kumppanuuden puitteissa päätöksen yhtenäisestä ohjelma-asiakirjasta yhteisymmärryksessä asianomaisen jäsenmaan kanssa ja 48-51 artiklassa säädettyjä menettelyjä noudattaen.

(4) Suomen hallitus jätti komissiolle 12 päivänä lokakuuta 1999 komission vastaanottokelpoiseksi hyväksymän ehdotuksen asetuksen (EY) N:o 1260/1999 3 artiklan 1 kohdan mukaisesti tavoitteen 1 kohdealueiden kriteerit täyttäviä, Etelä-Savon, Kainuun, Pohjois-Karjalan ja Pohjois-Savon maakuntia koskevaksi yhtenäiseksi ohjelma-asiakirjaksi. Ehdotus sisältää asetuksen 16 artiklassa mainitut tiedot ja erityisesti valittujen toimintalinjojen kuvauksen sekä esitykset Euroopan aluekehitysrahastosta (EAKR), Euroopan sosiaalirahastosta (ESR), Euroopan maatalouden ohjaus- ja takuurahaston (EMOTR) ohjausosastosta ja kalatalouden ohjauksen rahoitusvälineestä tarvittavasta rahoituksesta.

(5) Kehittämissuunnitelmasta aiheutuvat menot ovat tukikelpoisia siitä päivästä lähtien, jona komission vastaanottokelpoiseksi hyväksymä ehdotus jätettiin komissiolle. Menojen tukikelpoisuuden päättymispäivä on vahvistettava asetuksen (EY) N:o 1260/1999 30 artiklan mukaisesti.

(6) EMOTR:n rahoittamiin maaseudun kehittämisen toimenpiteisiin on sovellettava erityisesti niiden yhteensopivuuteen ja johdonmukaisuuteen nähden yhteisen maatalouspolitiikan tukitoimien kanssa 17 päivänä toukokuuta 1999 annettua, maatalouden ohjaus- ja tukirahaston ohjausosastosta (EMOTR) rahoitettavaa, maaseudun kehittämistä koskevaa neuvoston asetusta (EY) N:o 1257/1999(2), joka muuttaa ja kumoaa tiettyjä asetuksia.

(7) Yhtenäinen ohjelma-asiakirja on laadittu yhteisymmärryksessä jäsenmaan kanssa kumppanuusperiaatetta noudattaen.

(8) Komissio on vahvistanut, että yhtenäinen ohjelma-asiakirja on täydentävyysperiaatteen mukainen,

(9) Asetuksen (EY) N:o 1260/1999 10 artiklan mukaisesti komission ja jäsenvaltion tulee varmistaa kumppanuusperiaatetta toteuttaen rahastojen tukitoimien yhteensovittaminen Euroopan investointipankin sekä muiden olemassa olevien rahoitusvälineiden tukitoimien kanssa.

(10) Euroopan investointipankki on osallistunut yhtenäisen ohjelma-asiakirjan laatimiseen asetuksen (EY) N:o 1260/1999 15 artiklan 5 kohdan mukaisesti ja on ilmoittanut valmiutensa osallistua ohjelman toteuttamiseen sisäisten sääntöjensä puitteissa.

(11) Koko ohjelmakaudella käytössä oleva yhteisön tuki ja sen vuotuinen jakauma ilmaistaan euroina. Vuotuisen jaon on noudatettava sovellettavia rahoitusnäkymiä. Asetuksen (EY) N:o 1260/1999 7 artiklan 7 kohdan mukaisesti yhteisön tuki on jo indeksoitu 2 prosentilla vuotta kohti. Asetuksen 7 artiklan 7 kohdan ja 44 artiklan 2 kohdan mukaisesti yhteisön tukea voidaan tarkistaa inflaation todellisen tason huomioonottamiseksi ja suoritusvarauksen jakamiseksi ohjelmakauden puolivälissä, kuitenkin viimeistään 31 päivänä maaliskuuta 2004,

ON TEHNYT TÄMÄN PÄÄTÖKSEN:

1 artikla

Hyväksytään Etelä-Savon, Kainuun, Pohjois-Karjalan ja Pohjois-Savon maakuntien Itä-Suomen tavoitteen 1 kohdealueisiin kuuluvilla Pohjois-Suomen alueilla 1 päivän tammikuuta 2000 ja 31 päivän joulukuuta 2006 välisenä aikana toteutettavia yhteisön rakenteellisia toimenpiteitä koskeva yhtenäinen ohjelma-asiakirja.

2 artikla

1. Asetuksen (EY) N:o 1260/1999 19 artiklan mukaisesti yhtenäinen ohjelma-asiakirja sisältää seuraavat kohdat:

a) yhteisön rakennerahastojen ja jäsenmaan yhdessä toteutettavien toimenpiteiden strategia ja toimintalinjat; niiden erityiset määrälliset tavoitteet; ennakkoarviointi odotetuista vaikutuksista ympäristön tila mukaanlukien; sekä toimintalinjojen yhteensopivuus Suomen talous-, sosiaali- ja aluepolitiikan sekä työllisyysstrategian kanssa.

Toimintalinjat ovat seuraavat:

1. Yritystoiminnan kehittäminen

2. Osaaminen ja työllisyys

3. Maaseudun kehittäminen

4. Infrastruktuurin kehittäminen

5. Tekninen tuki;

b) tiivistetty kuvaus toimintalinjojen toteuttamiseksi suunnitelluista toimenpidekokonaisuuksista, mukaanlukien tarvittavat tiedot perustamissopimuksen 87 artiklan mukaisten valtiontukisäännösten noudattamisen tarkistamiseksi;

c) ohjeellinen rahoitussuunnitelma, jossa täsmennetään toimintalinjoittain kullekin vuodelle kustakin rahastosta kohdennettava rahoitusmäärä sekä tukikelpoiset kansalliset julkiset, tai niihin rinnastettavat, ja arvioidut yksityiset kokonaisrahamäärät. Kullekin vuodelle yhtenäistä ohjelma-asiakirjaa varten suunniteltu rahastojen kokonaistukimäärä noudattaa sovellettavia rahoitusnäkymiä;

d) yhtenäisen ohjelma-asiakirjan täytäntöönpanoa koskevat säännökset, ml. hallintoviranomaisen nimittäminen, kuvaus yhtenäisen ohjelma-asiakirjan hallintojärjestelyistä ja yleiskattavan tuen käytöstä, kuvaus seuranta- ja arviointijärjestelmistä, ml. seurantakomitean rooli ja kumppaneiden osallistuminen em. komiteaan;

e) ennakkoarviointi täydentävyyden vahvistamiseksi ja tiedot rahavirtojen kulusta;

f) tiedot tukitoimien valmisteluun, seurantaan ja tuen arviointiin tarvittavista määrärahoista.

2. Ohjeellisen rahoitussuunnitelman mukaan yhteisön ja jäsenmaan yhteisesti rahoittamien toimintalinjojen kokonaiskustannukset ovat koko ohjelmakaudella 1253,192 miljoonaa euroa ja rakennerahastojen rahoitusosuus 626,596 miljoonaa euroa.

Tästä johtuva kansallinen rahoitustarve, joka on julkisen sektorin osalta 626,596 miljoonaa euroa ja yksityisen sektorin osalta 1305,368 miljoonaa euroa, voidaan osittain kattaa Euroopan investointipankin myöntämillä yhteisön lainoilla tai muista lainoituslähteistä.

3 artikla

1. Yhtenäisen ohjelma-asiakirjan perusteella myönnettävä rakennerahastojen kokonaistuki on 626,596 miljoonaa euroa.

Rahoituksen myöntämiseen liittyvät menettelytavat sekä rahastojen osuudet yhtenäisen ohjelma-asiakirjan eri toimintalinjojen rahoitukseen täsmennetään tämän päätöksen liitteenä olevassa rahoitussuunnitelmassa.

2.

>TAULUKON PAIKKA>

4 artikla

Tämä päätös ei vaikuta komission kantaan perustamissopimuksen 87 artiklan 1 kohdassa tarkoitetuista valtiontukijärjestelmistä, jotka sisältyvät näihin tukitoimiin ja joita komissio ei vielä ole hyväksynyt. Tukihakemuksen, ohjelma-asiakirjan täydennysosan tai maksatushakemuksen jättäminen jäsenvaltion toimesta ei korvaa perustamissopimuksen 88 artiklan 3 kohdan mukaisesti tehtävää notifiointia.

Perustamissopimuksen 88 artiklan mukaisesti, ennen kuin yhteisön tukea voidaan käyttää yhdessä perustamissopimuksen 87 artiklan 1 kohdassa tarkoitettujen valtiontukien kanssa kohteiden rahoittamiseen, joko yksittäisissä tapauksissa tai tukijärjestelmän pohjalta, ko. tuille on saatava komission hyväksyntä, lukuun ottamatta niitä, jotka rajoittuvat de minimis -säännön piiriin tai ovat vapautetut 87 ja 88 artiklaln tiettyihin horisontaalisiin tukiluokkiin soveltamisesta 7 päivänä toukokuuta 1998 annetun neuvoston asetuksen (EY) N:o 994/98(3) nojalla komission antamalla vapautusasetuksella. Tällaisen vapautuksen tai hyväksynnän puuttuessa kyseiset tuet ovat lainvastaisia, ja niihin on sovellettava valtiontukimenettelyjä koskevassa asetuksessa mainittuja seuraamuksia, ja niiden osarahoittaminen on käsiteltävä asetuksen (EY) N:o 1260/1999 38 ja 39 artiklan mukaisena väärinkäytöksenä.

Näin ollen komissio ei hyväksy asetuksen 32 artiklassa tarkoitettuja väli- ja loppumaksujen hakemuksia sellaisiin toimenpiteisiin, joita rahoitetaan valtiontukimenettelyjä koskevassa asetuksessa määriteltyjen uusien tai muutettujen valtiontukien avulla joko yksittäisissä tapauksissa tai tukijärjestelmän mukaisesti, kunnes kyseiset tuet on notifioitu ja komissio ne on virallisesti hyväksynyt.

Poikkeuksena edellämainituista kappaleista asetuksen (EY) N:o 1257/1999 51 ja 52 artiklaa sovelletaan EMOTR:n rahoittaman maaseudun kehittämisen yhteydessä.

5 artikla

Menot ovat tukikelpoisia 12 päivästä lokakuuta 1999 lähtien. Menojen tukikelpoisuus päättyy 31 päivänä joulukuuta 2008. Tätä määräaikaa jatketaan 30 päivään huhtikuuta 2009 saakka menojen osalta, jotka aiheutuvat asetuksen (EY) N:o 1260/1999 9 artiklan i kohdassa tarkoitetun tuen välittäjille.

6 artikla

Tämä päätös on osoitettu Suomen tasavallalle.

Tehty Brysselissä 31 pävänä maaliskuuta 2000.

Komission puolesta

Michel Barnier

Komission jäsen

(1) EYVL L 161, 26.6.1999, s. 1.

(2) EYVL L 160, 26.6.1999, s. 80.

(3) EYVL L 142, 14.5.1998, s. 1.